
	[bookmark: nev]LANTOS VIKTOR
lantosvik@gmail.com
Geográfus
MSc, 1. félév
Szegedi Tudományegyetem
Természettudományi és Informatikai Kar
	
[bookmark: _GoBack]






Témavezető:
	Dr. Hegedűs Gábor
egyetemi adjunktus, SZTE TTIK




Szeged-Móraváros településmorfológiai jellemzőinek vizsgálata

Szeged-Móraváros településmorfológiai jellemzőinek vizsgálata
Az OTDK dolgozatomban Szeged-Móraváros településmorfológiai jellemzőit vizsgálom. Témaválasztásomat indokolja, hogy e gyorsan átalakuló városrészben eddig még nem készült részletes településmorfológiai kutatás. A főbb kutatási kérdéseim az elmúlt évtizedekben a móravárosi lakóövezetben lezajlott változásokra irányulnak.
Kutatásom első lépéseként áttekintettem Szeged-Móraváros történetét a városrész létrejöttétől napjainkig. Megvizsgáltam a magyarországi nagyvárosok településmorfológiai átalakulásának folyamatát, ami a kutatásom szakmai hátterét adja. Ezt követően időrendi sorrendben megvizsgáltam Móraváros társadalmi átalakulásának folyamatát az 1970-es évektől napjainkig, amelyhez segítségemre voltak a korabeli újságcikkek. Alapozó vizsgálataim utolsó elemeként áttekintettem Szeged Építési Szabályzatát, kiemelt figyelmet fordítva a Móravárosra jellemző beépítési feltételek tanulmányozására, illetve elemeztem a városrészre elérhető demográfiai, szociális, végzettségi, lakásállományi és infrastrukturális jellemzőinek területiségét és az utóbbi évek tendenciáit.
Légifelvételek elemzésével megvizsgáltam Móraváros településmorfológiai átalakulását több évtizedre visszamenőleg. Végül kutatásom fő elemeként terepi felméréssel megvizsgáltam Móraváros beépítettségét és lakóépületeit a teljes, általam lehatárolt mintaterületen. Vizsgálati eredményeim szemléltetésére térképeket készítettem a városrész beépítettségéről. Megállapítottam az egyes lakóépületek típusát, az épületek építési idejét és a felújított épületeket. Terepi felmérésem során a városrész számos pontján dokumentáltam az egyes beépítési változatokra jellemző példákat típusuk, koruk és a felújítás mértéke szerint.
Kutatási eredményeim megmutatják, hogy a városrészben lezajló lakóterületi beépítési változások hogyan alakították át Móraváros egyes részeit, miként módosult az egyes területek épületállománya, és hogyan hatott az átalakulás a városrész egészére. Felmérésem eredményeiből megfigyelhető az új társasházi beépítési mód térnyerése a városrész keleti részében, amely jelentősen növeli az itteni forgalmat. Emellett Móraváros nyugati részében a családi házas övezet fokozatos megújulására és a városrész felértékelődésére kerül sor.

